ગાંધીનગર સેક્ટર-10માં આવેલી ગુજરાત રાજ્ય જમીન વિકાસ નિગમની ઓફિસમાં ગુજરાત એસીબી દ્વારા ગુરૂવારે સાંજે દરોડો પાડીને ગુજરાતના ઇતિહાસમાં પ્રમથવાર એક સાથે રૂપિયા 55 લાખની રોકડ જપ્ત કરવામાં આવી છે. જેમાં ક્લાસ વન ઓફિસર કે સી પટેલના ટેબલમાં તપાસ કરતા તેમાંથી રૂપિયા 40 લાખ મળી આવ્યા હતા અને અન્ય કર્મચારીઓના ટેબલોમાં તપાસ કરતા 15 લાખ રૂપિયાની રોકડ મળી આવી હતી. ગુજરાત એસીબીના આસીટન્ટ ડાયરેક્ટર ડી પી ચુડાસમાના જણાવ્યા મુજબ ગુજરાત એસીબીના અધિકારીઓને છેલ્લાં દોઢ માસથી નિયમિત ફરિયાદ મળતી હતી કે જમીન વિકાસ નિગમની ઓફિસમાં જમીન વળતરના કેસમાં નાણાંની માંગણી કરવામાં આવી રહી છે જેના આધારે તપાસ કરવામાં આવી રહી હતી. જો કે ગુરૂવારે એસીબી ચીફ કેશવ કુમાર દ્વારા આશકે 25 એસીબી ઓફિસરની ટીમ તૈયાર કરવામાં આવી હતી અને દરોડો પાડવામાં આવ્યો હતો.